cy cy cy ceb fi cy nl en cy cy cy cy cy cy de cy cy en cy cy cy fr es en en cy
Er fod rhagolygon ddechrau’r wythnos yn darogan glaw, erbyn bore Sadwrn roeddent wedi gwella, a’r stormydd am fod i’r dê ac i’r dwyrain, ac felly y bu. Cafodd y 18 a ddaeth ar y daith haul, awel ysgafn ac awyr las – tywydd perffaith i gerdded.
Cychwynwyd o Ryd Ddu i fyny’r dynfa serth am ben Y Garn. Wedi hoe yma i fwynhau y golygfeydd dros Ddyffryn Nantlle ac am y môr, aed ymlaen at y sgrambl ar Mynydd Drws y Coed, gyda rhai yn mentro efo’r ymyl ac eraill yn cadw at lwybr chydig llai cynhyrfus drwy ganol y creigiau. Ymlaen wedyn a thros Grib y Ddysgl ac i gopa Mynydd Tal-y-Mignedd. Cafwyd cinio yma, cyn dilyn y grib, ond cyn disgyn i Fwlch dros Bern aethom i lawr y fraich at yr hen waith copr a phlwm yng Nghwm Dwyfor. Dilyn hen dramwyfa wedyn i ben Cwm Pennant, ac yna cerdded trwy’r chwarel lechi at Fwlch y Ddwy Elor, ac yna nôl at y ceir.
Diwrnod o ddau hanner – un ar hyd y grib yn edrych yn bell dros y wlad, a’r llall yn crwydro trwy hen olion rhyfeddol cyfnod diwydiannol Cymru.
Diolch i Sioned Llew, Morfudd, Arwel, Anet, Gwyn (Chwilog), John (Parry), Rhys Llwyd, Gwen, Anne Till, Alun (Caergybi),  Clive, Gwilym Jackson, Dilys ac Aneurin, Gareth (Penmachno), Emyr a Gareth Tilsley am eu cwmni hwyliog, ac yn arbennig i Sioned, Arwel ac Aneurin am dynnu lluniau gwych o’r daith.
Lluniau gan Aneurin, Sioned ag Arwel ar FLICKR
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51